DA Den Europæiske Unions Tidende CE 84/859

(2004/C 84 E/0950)

SKRIFTLIG FORESPØRGSEL E-0729/04

af Roberta Angelilli (UEN) til Kommissionen

(11. marts 2004)

Om: Faglig anerkendelse af politiet

Selv om ordensmagtens rolle i hver af medlemsstaterne varetages af nationale politikorps med det formål at sikre, at de interne strafferetlige forskrifter håndhæves, får den en stadig større betydning også på europæisk plan over for den stigende nødvendighed af at bekæmpe grænseoverskridende kriminelle fænomener som f.eks. narkotikahandel, terrorisme, pædofili og ulovlig indvandring. På Det Europæiske Råd i Tampere udtrykte EU da også ønske om at skabe et område med frihed, sikkerhed og retfærdighed og forpligtede sig til at styrke samarbejdet mellem de nationale politi- og retsmyndigheder, som har til opgave at forebygge og bekæmpe kriminalitet og bistå ofre for kriminalitet, og EU har udarbejdet et rammeprogram, AGIS, der sigter mod at støtte og styrke disse myndigheder (afgørelse 2002/630/RIA (1)).

Det skal imidlertid bemærkes, at de politiansattes arbejde trods dets vigtige samfundsmæssige betydning ofte på mange måder ikke nyder en tilstrækkelig fagmæssig anerkendelse og en fyldestgørende beskyttelse; således modsvarer lønnen ikke i tilstrækkelig grad det arbejde, der udøves; der afdækkes undertiden selv større uregelmæssigheder i karriereudviklingsmekanismen; den pensionsgivende alder er i mange lande den samme som inden for andre erhverv, der er mindre risikobetonede og mindre fysisk opslidende; de ansattes fagforeningsrettigheder beskyttes ikke altid ligeligt, og den frie ret til at organisere sig i fagforeninger respekteres ikke alle steder. Dette er tilfældet, om end naturligvis med forskelle, i mange af de 15 medlemsstater og navnlig også i Italien på trods af, at regeringen har taget ganske mange initiativer til forbedring af situationen.

Politiet er et offentligt administrativt organ, hvilket gør, at det beskrevne problem i første række er omfattet af medlemsstaternes nationale retsforskrifter; imidlertid har EU, som antydet ovenfor, vist sig stærkt lydhør over for politiets rolle, hvortil kommer, at fagforeningsforhold og anerkendelse af arbejdstagernes rettigheder er en integreret del af særlige fællesskabspolitikker på området beskæftigelse, sociale anliggender og arbejdsmarkedsforhold; kan Kommissionen på denne baggrund oplyse:

1. om der findes undersøgelser i EU-regi, eksempler på god praksis og adfærdskodekser, hvad angår politiansattes fagmæssige, økonomiske og fagforeningsrelaterede situation?

2. om det nævnte AGIS-program også kan rettes mod udveksling af erfaringer og oplysninger, hvad angår de arbejdsretlige aspekter af erhvervet og ikke kun politiaktiviteterne i streng forstand?

3. om EU allerede har taget en eller anden form for initiativer på området?

Svar afgivet på Kommissionens vegne af António Vitorino

(22. april 2004)

Med AGIS-programmet (2003-2007), der blev vedtaget af Rådet den 22. juli 2002 (2), fortsættes foranstaltningerne fra de tidligere programmer i kapitel 4 i traktaten om Den Europæiske Union (Grotius, Oisin, Stop, Falcone og Hippocrates). Programmet administreres af Kommissionen (Generaldirektoratet for Retlige og Indre Anliggender).

AGIS støtter projekter inden for politimæssigt og strafferetligt samarbejde, forebyggelse og bekæmpelse af alle slags forbrydelser. Det medfinansierer uddannelse, forskning og studier, personale- og erfaringsudveksling samt konferencer og seminarer.

Imidlertid har AGIS ingen indflydelse på politifolks faglige, økonomiske eller fagforeningsmæssige situation og omfatter heller ikke arbejdsretten på dette område.

(1) EFT L 203 af 1.8.2002, s. 5.

(2) EFT L 203 af 1.8.2002.